किसी भी धर्मोन्माद को बड़े-बड़े उपदेशक बड़ी चालाकी से धर्मान्धता कहकर धर्म को उससे बाहर कर लेते हैं। यह केवल शब्दाडंबर है। यदि इसके मर्म तक पहुँचा जाए तो पता चलेगा कि व्याख्या को भेद को छोड़कर दोनों में कोई भेद नहीं। यदि ऐसा न होता तो धर्म की रक्षा के लिए कभी भी तोप और तलवार की कोई ज़रूरत ही न पड़ती। अपने देश भारत में गुजरात इससे उबरा तो इसका सबसे बड़ा दंश उत्तर भारत का पश्चिमी भाग अभी तक झेल रहा है। भारत ही नहीं सारी दुनिया के देश किसी न किसी रूप में इसके दंशों को झेल रहे हैं। करुणा, दया और परोपकार की मूल प्रवृत्तियों के आधार पर अपना धंधा चलाने वाले धर्म ज़रा-ज़रा-सी बातों पर आक्रामक हो उठते हैं। उस समय तो इनकी क्रूरता के आगे बड़े-बड़े अधर्मियों के कृत्य बौने हो जाते हैं। बच्चों और अबलाओं तक को निर्ममता से मौत के घाट उतारा जाता है। इनकी बर्बरताओं के अवशेष के रूप में राख हुए घर-बार और बुरी तरह जली, कटी तथा झुलसी हुई लाशें इनके असली चरित्र का चित्रण करती हुई हर वारदात के बाद प्रायः देखने को मिल जाती हैं। अभी ईराक के ताज़ा घटनाक्रम में चरमपंथी लड़ाकों के द्वारा अपलोड किए गए फोटो यह दर्शाते हैं कि क्या इंसान इस हद तक भी बर्बर हो सकता है कि हिंस्र से हिंस्र पशुओं के झुण्ड भी शर्मिंदा हो जाएँ और आश्चर्य कि इसके बावज़ूद वह गर्व के साथ अपने को धार्मिक भी कह सकता है?